R-häälik on eesti keeles üks keeruliseim häälik.  Enamasti kujuneb korrektne R-hääldus välja umbes viiendaks eluaastaks. Logopeedi poole peaks pöörduma, kui 5-6-aastasel lapsel ei ole r-hääliku normipärane hääldus veel arenenud.  Õige r-hääliku hääldusel on keel kergelt kausjas; keeletipp toetub ülemiste hammaste taga asuvatele igemetele ning keele servad puutuvad vastu ülemisi purihambaid. Väljahingatav õhuvool paneb keeletipu värisema, mistõttu on vibratsioon nii nähtav kui ka tuntav. Huulte ja hammaste täpne asend sõltub seejuures ümbritsevatest häälikutest.  R-hääliku vaeghäälduse puhul võib laps seda asendada erinevate häälikutega (näiteks L, J, T), moodustada häälikut kurgus või tekitada vibratsiooni hoopis põskedes või huultes jm. Võib ka juhtuda, et laps ei häälda ei r-häälikut ega asenda seda ka ühegi teise häälikuga.  Raamatut “Rahumäe Rita” saab logopeedilises arendustöös kasutada nii r-hääliku seadega kui ka lugemis- ja jutustamisoskuse arendamiseks.  
Häälikuseade ettevalmistav etapp (näiteks enne raamatu lugemist)  
1. Rongi mootori käivitamine: tee pikalt - ddddd, seejärel drdrdr, seejärel drrrr 
2. Ragisevad rongirattad: dra-dra-dra, dre-dre-dre, dri-dri-dri, dro-dro-dro, dru-dru-dru-dru; seejärel draga-dra, dreri-dre, droru-dro 
3. Reelingute puhastamine: suu on avatud, keel liigub ülemiste hammaste tagant paremalt vasakule ja vasakult paremale.  
4. (Rostocki) värav: ava suu, hoia keeleotsa ülemiste hammaste taga 5-10 sekundit. Korda.  
5. Rallirada: keeleots puudutab ülemist hambarida, alumist hambarida, paremal tagumisi hambaid, vasakul tagumisi hambaid. Kiirusaste tõuseb.  
6. Risto trumm:  Häälda tugevalt ja kiirelt d-d-d-d-d-d-d; t-d-t-d-t-d, drrrr 
7. Koogi limpsimine: tõmba keelega üle üla- ja alahuule nii paremalt vasakule kui vasakult paremale. Seejärel ainult ülahuult ja siis ainult alahuult.  
8. Raharöövel: suu on avatud, keel puudutab ülemisi esihambaid, seejärel alumisi esihambaid. Seejärel liigub ühest suunurgast teise, huuli liikumise ajal puudutada ei tohi.  
9. Pikk reeling: Hinga välja. Sissehingamisel ütle rrrrrr. Seejärel raaaaaaar. Seejärel Rita riidleb röövel Ristoga.  
10. R-redel: rrrrr; ra, re, ri, ro, ru; raa, ree, rii, roo, ruu; Rita, Risto, Rostock; lühike lause; pikk lause tekstist; terve lõik 
Veel harjutusi lasteaiaealise lapsega, mis aitavad R-häälikut kinnistada, arendavad kuulamis- ja jutustamisoskust, toetavad sõnavara ja tähelepanu arengut:  
1. Kirjuta või joonista kaardile tegelased tekstist:  Rita, Risto, röövel Risto, roolijoodik, Riina. Laps tõmbab kaardi ja peab vastama järgnevatele küsimustele: Mida see tegelane tegi? Kus ta oli? Kas tema tegu oli hea või halb? Vastamise ajal peab laps kontrollima r-hääliku õiget hääldust.  
2. R-rõngisõit: Joonista rong viie vaguniga ning kirjuta/joonista peale järgnevad märksõnad: inimesed, kohad, sõidukid, söögid-joogid, esemed. Laps otsib tekstist sobivaid sõnu ja paigutab need õigesse vagunisse. 
3. Verifitseerimine. Laps loeb või kuulab teksti ning ütleb, kas täiskasvanu eistatud väide on tõene või väär. Võimalikud väited: Rita sõitis raketiga. Risto röövis Rita rahakoti. Rita ravis Rahumäel radikuliiti. Rongi rattad ragisesid kummiteel. Kui väide on vale, peab laps moodustama õige väite.  
4. Riimumine: Täiskasvanu ütleb sõna tekstis, laps peab leidma slelega riimuva sõna. Näiteks võimalikud sõnad ja lapse eeldatavad vastused: rong-ring, reis-veis, raha-maha 
5. Reporter: Laps peab mängima uudistereporterit ning tegema sündmustest uudiselõigu. 
Võimalikud abistavad küsimused: Mis juhtus Rostockis? Kes röövis rahakoti? Mida Rita pärast tegi? Kuidas lugu lõppes?  Boonuspunkt, kui laps kasutab võimalikult palju tekstis olevaid R-sõnu. 
Ülesanded juba lugeda oskavale lapsele:   
1. Raadiodiktor (teksti selge ja ladus lugemine): Õpilane loeb teksti nagu uudistelugeja. Esimene lugemine rahulikus tempos. Teine lugemine loomulikus tempos. Kolmas lugemine võimalikult ilmekalt. Pärast analüüsitakse, kas r-hääldus oli normipärane; kas kõnetempo oli hea ning milliseid lauseid oli kõige raskem lugeda?  
2. Stopperiga lugemine:  laps loeb ühte lõiku erinevate tempodega (aeglaselt, tavaliselt, kiirelt, väga kiirelt), seda lindistatakse. Seejärel kuulatakse üle ning märgitakse lugemiseks kulunud aeg, vigade arv ja lapse enda arvamus, kuidas läks.  
3. Emotsioonid: Sama lõiku lugeda erinevate emotsioonidega. Vihaselt, kurvalt, rõõmsalt jms. Analüüsida, kas emotsioonid mõjutavad r-hääliku hääldust ning kõnetempot.  
4. Maraton: Vali tekstist kõige keerulisemad laused.  Näiteks:  Rõõmus Rita riivab ristluslaevas Ristot, Risto röövitud rahakott reisilaevas reelingul ripakile. Või: Rammumees Risto raiskab Ritalt röövitud raha Rumeenia rummile.  
Laps loeb lauseid 3 korda. Seejärel tagurpidi sõnapaaride kaupa. Seejärel loeb ühe hingetõmbega. Lugemise vältel jälgida r-hääliku hääldust. Lugeda nii mitu korda, kuni kõik r-häälikud kõlavad õigesti.  
5. Detektiiv: laps loeb teksti ning tõmbab joone alla hästi kõlanud r-häälikutele, ringi ümber ebakindlalt kõlanud r-häälikutele. Need sõnad loeb uuesti.  
Lisaülesanne: Järeljutustamine. Kui laps on teksti läbi lugenud, siis jutustab ta terve loo ümber kasutades vähemalt: 10 sõna, mis algavad r-häälikuga; 10 sõna, mis lõppevad r-häälikuga ning 10 sõna, kus r-häälik on sõna keskel.  
 
 
